АҞӘА, цәыббра 1 - Sputnik. Аԥсны аԥыза-министр, аекономика аминистр Кристина Озган Аҳәынҭқарратә инвестициатә агентра аколлектив дыдлырдырит аиҳаб ҿыц Илона Лакербаиа. Абри атәы аанацҳауеит аекономика аминистрра асаит.
Аекономика аминистр Кристина Озган иазгәалҭеит аиҳаб ҿыц Аҳәынҭинвестагентра аусура аҭышәныртәалара лнапы ишану, уи алҵшәақәа аҳәынҭқарра иахәаҵәҟьартә иҟалҵар шакәу.
Озган ари агентра аҿаԥхьа аконткреттә дҵақәа ықәлыргылеит:
- Аԥсны Аҳәынҭқарраҟны Абжьаратәии абизнес дуи льготала акредитқәа рыҭара апрограмма аҳәаақәа ирҭагӡаны проектқәак рынагӡара иадҳәалоу акризистә ҭагылазаашьа аиӷьтәразы ажәалагалақәа реиқәыршәара.
- Аԥсны анаплакыҩцәа ацхыраара рыҭаразы апрограммақәа раԥҵара иазку ажәалагалақәа реиқәыршәара.
- Аԥсны аинвесторцәа русура шәарҭара аҵамкәа иҟазарц азы ажәалагалақәа реиқәыршәара.
- аинвестициатә усура аусхкаҿы анормативтәи азакәанԥҵаратәи актқәа гәаҭаны, азакәанԥҵаратә ҩаӡараҿи Аиҳабыра аҩаӡараҿи аинвесторцәа ршәарҭадареи рыхьчареи рзы гарантиақәас иҟалар зылшо ашьаҿақәа рызхәыцра.
- Озган инаҵшьны иазгәалҭеит Аԥсны Аҳәынҭқарраҟны Абжьаратәии абизнес дуи льготала акредитқәа рыҭара апрограммазы ажәалагалақәа инҭырҳәцааны иҭырҵаароуп, иазааҭгылароуп ҳәа, анаҩс уи аурыс ган иаднакыларц азы, илҳәеит уи ишахьыԥшу апрограмма аҿиара аԥеиԥш бзиа.
Илона Лакербаиа диит ԥхынҷкәын 12, 1983 шықәсазы. 2006 шықәсазы далгеит Шәачатәи атуризми акурорттә уси ирызку аҳәынҭқарратә университет, аекономикеи аусхкқәа рнапхгареи рфакультет, азанааҭ - аекономист, аменеџьер.
2011 шықәсазы Воронежтәи аҳәынҭқарратә абнатехникатә университет аҿы аспирантура далгеит, азанааҭ - аекономикеи анапхгараҭареи.
2006 шықәса ԥхынҷкәын инаркны 2010 шықәса цәыббранӡа - Аԥсны аекономика аминистрра азԥхьагәаҭареи аекономикатә анализи рыҟәша аспециалист хада. 2008 шықәса цәыббра инаркны 2010 шықәса абҵаранӡа - "Аԥсны Аџьынџьтәылатә еибашьра аинвалидцәа реилазаара" аҳасабеилыргаҩ хада. 2008 шықәса ажьырныҳәа инаркны 2017 шықәса цәыббранӡа - ААУ аҳәынҭқарратә напхгараҭареи аменеџьменти ркафедра арҵаҩы.
2010 шықәса цәыббра инаркны 2011 шықәса жәабраннӡа - Аԥсны Атранспорти аимадареи Рҳәынҭқарратә усбарҭа аекономист хада. 2011 шықәса жәабран инаркны 2015 шықәса жәабраннӡа - Аминистрцәа Реилазаара Аппарат аекономика аҟәша ареферент еиҳабы.
2013 шықәса мшаԥы инаркны 2015 шықәса лаҵаранӡа - Аҳәынҭқарратә усбарҭа "Абыргцәеи аинвалидцәеи рыҩны-аинтернат" аҳасабеилыргаҩ-акассир.
2013 шықәса мшаԥы инаркны 2015 шықәса абҵаранӡа - ИАЕ "ЕВЕРЕСТ-2012" аҳасабеилыргаҩ хада. Жьҭаара 2014 шықәса инаркны абҵара 2018 шықәсанӡа - ИАЕ "Аҩны лаша" аҳасабеилыргаҩ хада.
2015 шықәса жәабран инаркны 2018 шықәса рашәаранӡа - Аминистрцәа Реилазаара Аппарат аекономика аҟәша аиҳабы. 2015 шықәса рашәара инаркны 2017 шықәса ажьырныҳәанӡа - Аԥсны Адомино азы афедерациа аҳасабеилыргаҩ хада. 2018 шықәса рашәара инаркны жьҭаара 2018 шықәсанӡа - Аҳәынҭқарратә ҳазалхратә еилакы афинанс-економикатә усбарҭа аиҳабы, аҳасабеилыргаҩ хада. 2019 шықәса ажьырныҳәа 1 инаркны иахьа уажәраанӡа - Аԥсны агәабзиарахьчара аминистр ицхырааҩ.